Alc al è alc e nuie al è nuie. La prime partide dal Udin vuidât di Gigi Di Canio si siere miôr des ultimis de ete Colantuono. A Reggio Emilia i blancs e neris no pierdin, a riscjin di vinci e ae fin a puartin a cjase un pontut che nol zove masse, cjalant la classifiche, ma almancul, ancje in graciis dai risultâts di Sampdoria e Palermo, i permet ae scuadre di balon furlane di no impantanâsi ancjemò di plui e di sintîsi un tic plui “vive” e un tic plui “scuadre”.
Vie pal incuintri l’Udin al à mostrât alc di plui e di miôr rispiet ae tendince dai ultins mês soredut tal prin timp, cuant che la formazion blancje e nere e je stade ordenade e dinamiche e dopo jessi passade in vantaç e à mantignût il control de partide, cui aversaris in dificoltât. Tal secont timp il Sassuolo al à fracât il pedâl dal aceleradôr, al à vuadagnât teren e al à costruît plui zûc e plui ocasions, cui blancs e neri che a àn patît la incressite de pression ofensive dai parons di cjase.
L’Udin al partìs cuntune linie difensive a trê, cun Danilo, Felipe e Heurtaux, une linie mezane a cuatri Widmer, Kuzmanovic, Hallfredsson e Armero, e cun Bruno Fernandes daûr des dôs pontis Thereau e Zapata. Il Sassuolo al mostre di jessi une scuadre ecuilibrade, ma e reste un tic sturnît denant de convinzion palesade dai ospits. Dopo vot minûts di zûc Felipe al siere ben suntune conclusion di Defrel, intant che la azion seguitive dal Udin si siere inte maniere miôr: cross di Thereau e tîr di prime intenzion di Zapata che al sbude la puarte difindude di Consigli.
A passin i minûts e la scuadre furlane e justifiche il so vantaç: si difint ben denant dai tentatîfs di atac metûts dongje dal Sassuolo e al rispuint ben, sburtât di Widmer, cun Kuzmanovic e Hallfredsson che a sierin ben tal mieç dal cjamp e a inviin cualchi buine combinazion ofensive. Prime de fin dal prin timp Felipe cul cjâf al impegne in maniere impegnative Consigli, che al rive a meti un blec e po al è Widmer a cjatâsi une altre biele ocasion par dopleâ il vantaç, ma un pôc al è brâf il puartîr vert e neri e un pôc i mancje fredece al zuiadôr svuizar.
Tal secont timp il Sassuolo al partìs cun plui decision, ma l’Udin al ten bot e al rispuint in cuintripît cun cualchi biele combinazion. Dopo di un cuart di ore Widmer al fâs un cross par Zapata che però nol rive a profitâ.
Di Francesco al zuie la cjarte Falcinelli, che al jentre al puest di Pellegrini e al cjape puest dongje di Defrel. Al rive cussì il gol di Politano che, suntun cross precîs di Vrsaljko, al segne l’un a un, zovantsi di une mieze durmide de difese.
Il Sassuolo al sburte par ribaltâ il risultât e si fâs ancjemò pericolôs des bandis di Karnezis cun Politano, intant che De Canio al cambie Zapata cun Di Natale, Thereau al à une bale buine par tornâ a vierzi la partide, ma al tire fûr, e i parons di cjase si puartin ancjemò al atac.
Cussì la partide si siere sul un a un. Un gol e un pont par om che a son masse pôc rispiet a ce che al covente – al Udin pe salvece, al Sassuolo pe Europe – ma a son il risultât plui just. Alc al è alc e nuie al è nuie.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn